b'\n_START_ARTICLE_\nTavaraseloste\n_START_PARAGRAPH_\nTavaraseloste oli Suomessa 1950-luvulta 1980-luvulle k\xc3\xa4yt\xc3\xb6ss\xc3\xa4 ollut menetelm\xc3\xa4 kertoa myynniss\xc3\xa4 olevan tuotteen ominaisuuksista, k\xc3\xa4yt\xc3\xb6st\xc3\xa4 ja valmistusaineista vakioidulla tavalla kussakin tuoteryhm\xc3\xa4ss\xc3\xa4. Vapaaehtoisuuden varassa aloitetusta toiminnasta kehittyiv\xc3\xa4t kuluttajansuojas\xc3\xa4\xc3\xa4nn\xc3\xb6sten laatimisen my\xc3\xb6t\xc3\xa4 nykyiset pakolliset tuoteselosteet ja muut tuote- ja pakkausmerkinn\xc3\xa4t, joiden avulla kuluttaja voi vertailla ja arvioida tuotteita ennen ostop\xc3\xa4\xc3\xa4t\xc3\xb6st\xc3\xa4. Sanaa tavaraseloste saatetaan k\xc3\xa4ytt\xc3\xa4\xc3\xa4 yh\xc3\xa4 tuoteselosteen synonyymin\xc3\xa4._NEWLINE_Tavaraselosteiden k\xc3\xa4ytt\xc3\xb6\xc3\xa4 hallinnoi vuonna 1956 perustettu Tavaraselosteliitto (TSL), joka laaditutti ja hyv\xc3\xa4ksyi eri tuoteryhmille sopivia \xe2\x80\x9dselostekaavoja\xe2\x80\x9d eli tarkkoja standardeja siit\xc3\xa4, mit\xc3\xa4 seikkoja tuoteryhm\xc3\xa4n tavaroista on selosteessa kerrottava ja miss\xc3\xa4 muodossa. Liitto my\xc3\xb6s jakoi tuotteiden valmistajille kullekin alalle vahvistetun tavaraselosteen k\xc3\xa4ytt\xc3\xb6oikeuksia ja valvoi tavaraselosteiden noudattamista._NEWLINE_Esikuva tavaraselostetoiminnalle oli Ruotsin Varudeklarationsn\xc3\xa4mnden (VDN) ja sen Varufakta-j\xc3\xa4rjestelm\xc3\xa4, joka puolestaan mukaili Yhdysvalloissa voimaan tullutta pakollista elintarvikkeiden tuoteselostetta. Vapaaehtoinen tavaraselostetoiminta laajeni muihinkin Pohjoismaihin. Toiminnan tarkoituksena oli \xe2\x80\x9dohjata ja edist\xc3\xa4\xc3\xa4 kuluttajien ja k\xc3\xa4ytt\xc3\xa4jien hyv\xc3\xa4ksi ja opastamiseksi suoritettavaa, yhten\xc3\xa4isten perusteiden mukaan tapahtuvaa tavaraselostetoimintaa\xe2\x80\x9d._NEWLINE_Tavaraselosteet helpottivat my\xc3\xb6s tuotteiden kansainv\xc3\xa4list\xc3\xa4 kauppaa: eri Pohjoismaissa k\xc3\xa4yt\xc3\xb6ss\xc3\xa4 olevat saman tuoteryhm\xc3\xa4n tavaraselosteet pyrittiin yhten\xc3\xa4ist\xc3\xa4m\xc3\xa4\xc3\xa4n niin, ett\xc3\xa4 tuotteita ei tarvinnut erikseen hyv\xc3\xa4ksytt\xc3\xa4\xc3\xa4 jokaisessa maassa esimerkiksi niiden k\xc3\xa4ytt\xc3\xb6turvallisuuden varmistamiseksi._NEWLINE_Toiminta oli vilkasta 1960-luvun vaihteesta alkaen. Vuonna 1962 erilaisia selostekaavoja oli hyv\xc3\xa4ksytty 28 tuoteryhm\xc3\xa4lle ja vuonna 1965 jo 56:lle. K\xc3\xa4ytt\xc3\xb6oikeuksia oli yrityksille my\xc3\xb6nnetty vuoteen 1962 menness\xc3\xa4 79 ja vuoteen 1965 menness\xc3\xa4 132 \xe2\x80\x93 keskim\xc3\xa4\xc3\xa4rin siis parille-kolmelle tuotteelle kussakin tuoteryhm\xc3\xa4ss\xc3\xa4. Tavaraselosteita my\xc3\xb6nnettiin sek\xc3\xa4 kestokulutushy\xc3\xb6dykkeille, kuten vaatteille ja kodinkoneille, ett\xc3\xa4 p\xc3\xa4ivitt\xc3\xa4istavaroille, kuten elintarvikkeille. Esimerkiksi kev\xc3\xa4\xc3\xa4n 1965 kokouksessa vahvistettiin omat selostekaavat pakastesilakalle, kalafileille, vihannes- ja marjapakasteille, ohra-, ruis- ja vehn\xc3\xa4hiutaleille, mannaryyneille sek\xc3\xa4 aamiaismuroille._NEWLINE__NEWLINE_Kodinkonevalmistaja Upo mainosti vuonna 1965 olevansa ensimm\xc3\xa4inen j\xc3\xa4\xc3\xa4kaappivalmistaja, jonka tuotteilla on virallinen tavaraseloste. Ilmoituksessa my\xc3\xb6s kuvattiin tavaraselostetta:_NEWLINE_\xe2\x80\x9dTavaraseloste on tuotteeseen liittyv\xc3\xa4 kirjallinen selvitys, josta ilmenev\xc3\xa4t t\xc3\xa4rkeimm\xc3\xa4t ja mitattavissa olevat ominaisuudet tuotteesta. Tavaraseloste on vakuus ostajalle siit\xc3\xa4, ett\xc3\xa4 ilmoitetut arvot pit\xc3\xa4v\xc3\xa4t paikkansa ja ne ovat julkisen tarkkailun alaisia.\xe2\x80\x9d_NEWLINE_Erityisesti elintarvikkeissa ja muissa p\xc3\xa4ivitt\xc3\xa4istavaroissa tavaraseloste liittyi v\xc3\xa4hitt\xc3\xa4iskaupan murrokseen, jossa tavaroiden myynti siirtyi tiskin yli myydyist\xc3\xa4 irtotuotteista kohti valmiiksi pakattuja tuotteita, itsepalvelua ja valintamyym\xc3\xa4l\xc3\xb6it\xc3\xa4._NEWLINE_Tavaraselostetoiminta laajeni viel\xc3\xa4 1970-luvun lopullakin, jolloin esimerkiksi huonekaluille saatiin oma selostekaava. Pakkausmerkinn\xc3\xa4t ja tuoteselosteet muuttuivat v\xc3\xa4hitellen lakis\xc3\xa4\xc3\xa4teisiksi vuoden 1979 kuluttajansuojalain my\xc3\xb6t\xc3\xa4. Vuonna 1982 Tavaraselosteliiton toiminta yhdistettiin osaksi Suomen Standardisoimisliittoa._NEWLINE_Nykyisin tuotteiden pakkausmerkint\xc3\xb6j\xc3\xa4 pyrit\xc3\xa4\xc3\xa4n yhten\xc3\xa4ist\xc3\xa4m\xc3\xa4\xc3\xa4n Euroopan unionin eri j\xc3\xa4senmaissa. Valmistajat kritisoivat vaadittavien pakkausmerkint\xc3\xb6jen jatkuvia muutoksia, mik\xc3\xa4 aiheuttaa turhia kustannuksia, kun pakkauksia joudutaan uusimaan.'